Ο **Λευτέρης Κοσμίδης** (6 Μαΐου 1991) είναι Έλληνας αθλητής, πρωταθλητής της ενόργανης γυμναστικής. Το 2007 έγινε ο πρώτος 16χρονος Έλληνας, που κατέκτησε ευρωπαϊκό μετάλλιο σε επίπεδο ανδρών σε όλα τα αθλήματα. Προπονητής του είναι ο Γιώργος Αγγέλου, και ανήκει στον ΑΓΟ Πάτρας. Ο αδερφός του, Ξενοφών Κοσμίδης, είναι επίσης αθλητής της γυμναστικής, γεννημένος το 1989.

Βιογραφία
---------

Γεννήθηκε στις 6 Μαΐου του 1991. Στις 29 Απριλίου του 2007 κατέκτησε το χάλκινο μετάλλιο στις ασκήσεις εδάφους, στο Ευρωπαϊκό Πρωτάθλημα Ανδρών, στην πρώτη του εμφάνιση σε τέτοια διοργάνωση
.

Καριέρα
-------

### 2006-2007

Στο Ευρωπαϊκό Πρωτάθλημα Εφήβων του 2006 ήταν 4ος στο έδαφος, και το 2007 στο Παγκόσμιο Κύπελλο ενόργανης γυμναστικής στο Κότμπους της Γερμανίας στο έδαφος ήταν επίσης τέταρτος, χάνοντας το χάλκινο μετάλλιο για μόλις 0,025 βαθμούς. Αργότερα, στο Γκραν Πρι ενόργανης στο Μάριμπορ της Σλοβενίας, ο Κοσμίδης κέρδισε χάλκινο μετάλλιο στο άλμα με 15,575 βαθμούς σε επίπεδο ανδρών. 

Στις 28 Οκτωβρίου του 2007 ο Λευτέρης Κοσμίδης κατέκτησε ένα ακόμα μετάλλιο, πάλι χάλκινο (με 15,500 β. στις ασκήσεις εδάφους), στο Παγκόσμιο κύπελλο ενόργανης γυμναστικής της Στουτγάρδης. 

Τον επόμενο μήνα, ο γυμναστής έκανε εξίσου δυναμική εμφάνιση στο Γκραν Πρι στη Γλασκόβη, κατακτώντας δύο μετάλλια: αργυρό στις ασκήσεις εδάφους και χάλκινο στο άλμα.

### 2008

Το Μάρτιο του 2008 ο αθλητής πρώτευσεστο παγκόσμιο κύπελλο ενόργανης στο Κατάρ, με βαθμολογία 15,850 βαθμούς.

Ο αθλητής κατέκτησε χρυσό μετάλλιοστις ασκήσεις εδάφους στους τελικούς οργάνων του ευρωπαϊκού πρωταθλήματος ενόργανης γυμναστικής εφήβων, στις 11 Μαΐου του 2008 στη Λωζάννη. Βαθμολογήθηκε με 15,525 βαθμούς.

Λίγο αργότερα, κατέκτησε ένα χάλκινο μετάλλιο στις ασκήσεις εδάφους, στο Γκραν πρι της ενόργανης στο Σομπατέλι της Ουγγαρίας, τον Οκτώβριο του 2008. Τον ίδιο μήνα σε Γκραν Πρι στη Γλασκώβη ήταν πάλι τρίτος και ανέβηκε στο τρίτο σκαλί του βάθρου στις ασκήσεις εδάφους με 15.450 βαθμούς.

Ο Κοσμίδης ήρθε 4ος στις 14 Δεκεμβρίου του 2008, αγωνιζόμενος στον τελικό του εδάφους του Παγκοσμίου Κυπέλλου ενόργανης στη Μαδρίτη, με 15.150 βαθμούς.

### 2009

Ο νεαρός αθλητής συνέχισε τις πολύ καλές εμφανίσεις και το 2009. Τον Απρίλιο κατέκτησε χάλκινο μετάλλιο στις ασκήσεις εδάφους με 1,250 βαθμούς στο ευρωπαϊκό πρωτάθλημα ενόργανης γυμναστικής, που διεξήχθη στο Μιλάνο.. Στους Μεσογειακούς Αγώνες, το 2009, κατέκτησε χρυσό μετάλλιο στις ασκήσεις εδάφους με βαθμολογία 15.650.

### 2010-2014

Στις 11 Απριλίου 2010 ο Κοσμίδης κατέκτησε το ασημένιο μετάλλιο στις ασκήσεις εδάφους με 15,325 βαθμούς στο παγκόσμιο κύπελλο στο Παρίσι. Στις 25 Απριλίου 2010 κατέκτησε το τρίτο του μετάλλιο (αργυρό στο έδαφος, ενώ τα προηγούμενα ήταν δύο χάλκινα το 2007 και το 2009) σε Ευρωπαϊκό πρωτάθλημα, στο Μπέρμιγχαμ, με 15.400β.
Στο Παγκόσμιο Κύπελλο ενόργανης που έγινε το Σεπτέμβριο του 2010 στη Γάνδη ο αθλητής κατέκτησε ένα χρυσό μετάλλιο στο έδαφος.

Στις 23 Οκτωβρίου 2010 ο Κοσμίδης κατέκτησε το χρυσό μετάλλιο στις ασκήσεις εδάφους στο παγκόσμιο πρωτάθλημα του Ρότερνταμ με 15.700 βαθμούς, αφήνοντας στη δεύτερη θέση τον Ιάπωνα Κοχέι Ουτσιμούρα και στην τρίτη τον Βρετανό, Ντάνιελ Πέρβις.  Τον Νοέμβριο του 2010 ανέβηκε στην κορυφή της παγκόσμιας κατάταξης, έπειτα από την 3η θέση που κατέλαβε στο παγκόσμιο κύπελλο ενόργανης, στην Στουτγάρδη, όπου αγωνίστηκε παρά τους έντονους πόνους που αισθανόταν στην μέση.

Στο Παγκόσμιο κύπελλο του 2011 στο Κότμπους ο Κοσμίδης κατέκτησε το χρυσό μετάλλιο στις ασκήσεις εδάφους έχοντας βαθμολογηθεί με 15,525 βαθμούς.  Την ίδια χρονιά, σε ένα ακόμα παγκόσμιο κύπελλο, κατέκτησε στη Μόσχα το ασημένιο μετάλλιο στο έδαφος βαθμολογούμενος με 14,500 βαθμούς στις 14 Μαΐου 2011.

Στις 28 Απριλίου 2012 ο Κοσμίδης κατέκτησε χρυσό μετάλλιο στο Παγκόσμιο Κύπελλο ενόργανης στο Όσιγιεκ της Κροατιας και το Μάιο του ίδιου χρόνου αναδείχθηκε πρωταθλητής Ευρώπης στις ασκήσεις εδάφους, στο Μονπελιέ της Γαλλίας έχοντας βαθμολογηθεί με 15,766 βαθμούς.  Στο ευρωπαϊκό πρωτάθλημα που διεξήχθη το Μάιο του 2014 στη Σόφια ο γυμναστής κατέκτησε το αργυρό μετάλλιο στις ασκήσεις εδάφους.

Παραπομπές
----------

1. ↑  Συνέντευξη του Λ. Κοσμίδη στην εφημερίδα Espresso[*νεκρός σύνδεσμος*]
2. ↑  «Τρίτος ο Κοσμίδης - Pathfinder Sports». Αρχειοθετήθηκε από το πρωτότυπο στις 7 Νοεμβρίου 2007. Ανακτήθηκε στις 5 Νοεμβρίου 2007.
3. ↑  «Ελευθεροτυπία - Δύο μετάλλια ο 16χρονος Κοσμίδης». Αρχειοθετήθηκε από το πρωτότυπο στις 13 Νοεμβρίου 2007. Ανακτήθηκε στις 12 Νοεμβρίου 2007.
4. ↑  in.gr[*νεκρός σύνδεσμος*], Ασκηση για... χρυσάφι από τον Λευτέρη Κοσμίδη στις ασκήσεις εδάφους*, 5 Μαρτίου 2008*
5. ↑  Καθημερινή[*νεκρός σύνδεσμος*], *Χρυσό μετάλλιο Κοσμίδη στο ευρωπαϊκό πρωτάθλημα ενόργανης*, 11 Μαΐου 2008
6. ↑  in.gr Αρχειοθετήθηκε 2008-10-09 στο Wayback Machine. 5 Οκτωβρίου 2008.
7. ↑  Ελευθεροτυπία Αρχειοθετήθηκε 2008-10-21 στο Wayback Machine. *Τρίτος στις ασκήσεις εδάφους ο Κοσμίδης*, 20 Οκτωβρίου 2008.
8. ↑  Το Βήμα[*νεκρός σύνδεσμος*], *Άγγιξε το μετάλλιο ο Κοσμίδης στο Παγκόσμιο Κύπελλο της Μαδρίτης*, 14 Δεκεμβρίου 2008.
9. ↑  Ελευθεροτυπία, Συλλέκτης ... χρυσών μεταλλίων ο Μάρας, 6 Απριλίου 2009.
10. ↑  Sport 24, Χρυσό ο Κοσμίδης, χάλκινο η Ζαφειράκη, 2 Ιουλίου 2009.
11. ↑  Sport 24, Τρία μετάλλια στο Παρίσι, 11-04-2010.
12. ↑  Το Βήμα Αρχειοθετήθηκε 2010-04-27 στο Wayback Machine. «Χρυσός» ο Μάρας, «ασημένιοι» Τσολακίδης και Κοσμίδης στο Μπέρμιγχαμ. 25-04-2010.
13. ↑  Ριζοσπάστης, Διεθνείς επιτυχίες, 14-9-2010.
14. ↑  Το Βήμα Αρχειοθετήθηκε 2010-12-29 στο Wayback Machine. Κοσμίδης από χρυσάφι στον τελικό εδάφους της ενόργανης γυμναστικής, 23-10-2010.
15. ↑  Sport 24, Παλικάρι ο Κοσμίδης, 13-11-2010.
16. ↑  in.gr, Το χρυσό μετάλλιο κατέκτησε ο Κοσμίδης στο Παγκόσμιο Κύπελλο ενόργανης γυμναστικής, 12-3-2011.
17. ↑  Σκάι Αρχειοθετήθηκε 2012-01-18 στο Wayback Machine. "Ασημένιος" ο Κοσμίδης στη Μόσχα, 14-5-2011.
18. ↑  Χρυσό μετάλλιο ο Κοσμίδης, χάλκινος ο Πετρούνιας[*νεκρός σύνδεσμος*], 28-4-2012.
19. ↑  Χρυσό μετάλλιο ο Λευτέρης Κοσμίδης στις ασκήσεις εδάφους, directnews, 27-5-2012, ανάκτηση 26-5-2014.
20. ↑  Αργυρός ο Κοσμίδης, Ελευθεροτυπία, 26-5-2014.